**Consuming Neoliberal Discourse and Constituting Subjectivity: Professionals' Transition from Employment to Self-Employment in Israel.**

הספרות התיאורטית והמחקרית על תהליכי הניאוליברליזציה כורכת בין הפרדיגמה הניאוליברלית לבין תהליכים של הבניית עצמי. התפשטותם של שיח היזמות ושיח ההגשמה העצמית כחלק מהתפשטותה של הפרדיגמה הניאוליברלית נחקרו בעיקר בארה"ב ובבריטניה וראו בסובייקטיביות הנוצרת בעטיה תמונת מראה ונגזרת ישירה של המבנים הכלכליים-פוליטיים הניאוליברלים. חוקרים מאסכולה זו ראו בשדה הארגוני ובשוק העבודה בכלל ובעובדי "צווארון לבן" פרופסיונלים זירה מרכזית להתבססותם של שיחים אלה היוצרים סובייקטיביות ניאוליברלית.

עם זאת, מחקרים אלה התמקדו ברובם בבחינת השיח ותוצריו התרבותיים ופחות בנקודת מבטם של הסובייקטים עצמם. לעומת ספרות זו, מסגרות תאורטיות אחרות טענו כי בכדי להבין את הסובייקטיביות הנוצרת בתרבויות שונות מאלו של ארה"ב ובריטניה יש לקחת בחשבון מלבד השיח הניאוליברלי גם את ההקשרים התרבותיים המקומיים הייחודיים. על פי תפיסה זו, כאשר ממקמים ביטויים הנתפסים כניאוליברלים בתוך מכלול הקשרים פוליטים, כלכליים, ותרבותיים ספציפיים ניתן לזהותם לעיתים כפרקטיקות או תגובות אלטרנטיביות לניאוליברליזם.

מאמר זה הוא חלק ממחקר הדוקטורט שלי שבו אני בוחנת את אופני הפצתם וצריכתם של שיח היזמות ושיח ההגשמה העצמית וייצור הסובייקטיביות של עובדי צווארון לבן במרחבי עולם העבודה בישראל. התפשטותם הרווחת של שיח היזמות ושיח ההגשמה העצמית בישראל קורית במקביל לשינויים מרחיקי לכת בעולם העבודה, כמו עלייה במספר העסקים הזעירים והעצמאים שנפתחים מידיי שנה ומהווים כ 50% מהמגזר העסקי. ארגונים ועסקים מתפרקים ומשנים צורה והסקטור הפרטי הולך וגדל בין היתר באמצעות גידול במספר העובדים העצמאים על בסיס חוזי.

במחקר שלי התמקדתי בשכירים לשעבר שפתחו עסקים עצמאיים (self-employed) המבוססים על תחום התמחות פרופסיונלי. הדגש במאמר זה הוא על נקודת מבטם של הנחקרים והפרשנות שהם מעניקים לפרקטיקות וההתמודדויות בתהליך עזיבת המרחב הארגוני לעבר היותם עצמאים ב"שוק החופשי". המיקוד בעצמאים פרופסיונלים נעשה על בסיס ההנחה שנמצאה במחקרים קודמים, כי בהיותה של המומחיות המקצועית והאישית של העצמאים מוצר או שירות מרכזי בעסקים, הפרקטיקה היזמית שלהם כרוכה בשאלות של הגשמה עצמית וייעוד. שאלות אלה שזורות בפרדיגמה הניאוליברלית והם חלק בלתי נפרד מהשיח היזמי ושיח ההגשמה העצמית הפורחים בעטיה. כפי שעלה מהמחקר, המעבר מזהות ארגונית לגיבוש זהות כעצמאים בעלי מומחיות מקצועית שיש לשווקה ב"שוק החופשי" מהווה מרחב דינמי של עשיית זהות. המחקר נערך באמצעות ניתוח טקסטים, תצפיות בסדנאות המיועדות ליזמים/עצמאים ובאמצעות ראיונות עומק על פני מספר נקודות בזמן.

מה שמצאתי במהלך הראיונות והתצפיות היה שתיאורי תהליך העזיבה של הארגון לקראת מרחב עצמאי קודדו על ידי הנחקרים בשפה וביטויים מעולמות השיח של היזמות ושל ההגשמה העצמית הנתפסים לרוב בספרות כאימוץ הפרדיגמה הניאוליברלית. לצד זאת, היו ביטויים אחרים שהביעו התנגדות, ספקות וקונפליקט למול ערכים ניאוליברלים. העולם הארגוני שאותו עזבו המרואיינים תואר כמקום משעבד, התובע את כל משאביו של העובד, מקום שמביא את עובדיו לקריסה נפשית ופיזית, חולי, שמדכא אותנטיות וביטוי עצמי אם כי נתפס כמבטיח יציבות כלכלית. המרחב העצמאי תואר כמקום של הגשמה עצמית, של חופש ואוטונומיה, של בעלות על החיים של עצמך, של בריאות, של איזון ושל אורח חיים נשאף. המעבר לעצמאות נתפס כמעבר לחיים אחרים של חופש והגשמה ולא רק למסלול קריירה חדש.

ממצאים ברוח הזו הופיעו במספר מחקרים אשר בחנו את נקודת המבט וחוויותיהם של משתתפים ומשתתפים פוטנציאליים בשוק העבודה הפרופסיונלי בארה"ב וגילו כי למרות הנטייה הרחבה של פרופסיונלים להתייחס לאי הוודאות בשוק באופן חיובי וכהזדמנות אין אימוץ מוחלט ואוטומטי של ערכי השוק ה"חופשי" על ידי הנחקרים אלא ישנם גם קונפליקטים והתנגדויות.

במחקר זה אני משתמשת בזירה הישראלית - שבשונה מזירת העבודה בארה"ב צמחה בהקשר של קולקטיביזם לאומי ייחודי ולא תחת ערכי תרבות ההון והיזמות האישית - בכדי להעמיק את המבט על הדינמיקה בביסוס הסובייקטיביות במרחבי עולם העבודה. בחינת המעבר של משתתפי שוק העבודה בישראל מסטטוס של שכיר לסטטוס של עצמאי חושפת את אופני ייצור הסובייקטיביות של הנחקרים: דרך תהליך ההמרה של סובייקטיביות בהקשר ארגוני מוגדר בסובייקטיביות הנארגת באופן ישיר בסביבת השוק ה"חופשי" בישראל.

הניתוח שלי יתמקד בארבע תמות מרכזיות: בתמה הראשונה אראה כיצד הנחקרים משתמשים בערכי השיח היזמי ושיח ההגשמה העצמית באופן כפול: ערכי היזמות, האוטונומיה, ההגשמה העצמית והרווחה נפשית ואפילו אושר אומצו על ידי הנחקרים כסובייקטיביות נורמטיבית נשאפת לקיום אורח חיים מיטבי. עם זאת, הנחקרים משתמשים בערכים אלו בכדי לתאר את חייהם בארגון באופן הפוך בדיוק וכי הסביבה הארגונית הכוחנית אינה יכולה לקיים בתוכה את הסובייקטיביות הנשאפת הזו. כך, האופציה היחידה הנתפסת על ידי הנחקרים לממש את הסובייקטיביות הנשאפת הינה מחוץ לארגונים.

בתמה השנייה אראה כי עבודת הזהות וההבניה של העצמי העצמאי מתחילה עוד בזמן העבודה בתוך ארגונים. משתתפי המחקר ציינו שבזמן היותם שכירים נחשפו באופן תדיר למודלים של עצמאים ועצמאיות שנראים ברשתות החברתיות מצליחים ומאושרים וכן סרטוני השראה והרצאות של מנטורים .הסובייקטיביות העצמאית הנשאפת נוכחת בחייהם של עובדי הארגון כך שהם מנהלים דיאלוג שוטף עם הפער בין האופן בו הם תופסים את מצבם בארגון לבין המודל "האידאלי".

התמה השלישית מתמקדת סביב נושאים של חולי ושחיקה גופנית ונפשית שהמרואיינים סיפרו שלקו בהם בזמן עבודתם בארגון. מחלות קשות כמו סרטן, אירוע לב ועד חרדות מאובחנות קלינית ומטופלות בתרופות. הארגון נתפס על ידי רוב הנחקרים כמקום של לחץ תמידי שמוביל לקריסה נפשית ופיזית לעומת האופציה של העצמאות שנתפסת כאופציה של חיי בריאות, איזון, רווחה נפשית וחופש.

בתמה הרביעית אציג את היחס האמביוולנטי להקמת עסק עצמאי ולצאת ל"שוק החופשי" והקונפליקט עם הצורך בבטחון כלכלי. הארגון נתפס על ידי רוב הנחקרים כמקום שיכולים לשאוב ממנו בטחון כלכלי הרבה יותר מ"השוק החופשי". כמעט כל המרואיינים העדיפו לבחור בעצמאות על פני שכירות למרות הקונפליקט ולבחור באוטונומיה, חופש, הגשמה ומשמעות על פני החשש מאי הבטחון הכלכלי. עם זאת, נראה שהדחיפה לצאת מהארגון לעבר העצמאות העסקית היתה במקרה הישראלי תמיכה משפחתית וחברתית ולאו דווקא הערך היזמי של לקיחת סיכון.

חשיפת הדינמיקה בייצור הסובייקטיביות העצמית במרחבי שוק העבודה הישראלי מאפשרת לנו להעמיק את ההבנה על האופן בו השיח היזמי ושיח ההגשמה העצמית נצרכים בארגונים ובמרחבי שוק העבודה והאופן שבו הוא מעובד ומופנם כסובייקטיביות נורמטיבית.

חדירת השיח הניאוליברלי לארגונים כפי שעולה מהמחקר מהווה מצע אמפירי לדיון בפער הנתפש באתרים שונים בין סובייקטיביויות ארגוניות לבין הסובייקטיביות הנורמטיבית הנשאפת של בריאות, חופש והגשמה עצמית ובכך לקדם בשדה הארגוני את הדיון בהתמודדות עם השינויים המבניים והתרבותיים של שוק העבודה בן-זמננו.

בנוסף, בחינת השיח הניאוליברלי וביטוייו בהתגבשות הסוביקטיביות של הנחקרים מעמיק את ההבנה על תהליכים סובייקטיביים הקשורים להתבססות חברת השוק והתרחבותה.